Amaka ga mwami Wandiga gaali malungi nnyo era nga buli muntu ku kyalo Kijjo ageegomba naddala okulya ku mmere yaayo. Omu ku baasinga okwegomba okulya ku mmere eyali esiikibwa obulungi mu maka ga mwami Wandiga yali Wamusege. Wabula, musajja wattu Wamusege yasanga obuzibu bw’otalabanga mu kugezaako okulya ku by’essava by’omu maka ga mwami Wandiga. Wano Wamusege yatandika okuyiiya amagezi ku ngeri gye yali ayinza okuyingiramu mu maka ga mwami Wandiga. Okusinga okusoomoozebwa Wamusege yakusanga ku mukuumi w’awaka olw’ensonga nti yali mukambwe nnyo era nga tava ku geeti y’awaka nga kw’otadde n’embwa ze ebbiri ezitaamuvanga ku lusegere kwe gamba omuntu yali alina okuyiiya ennyo okusobola okwesolossa mu maka ga mwami Wandiga. Wabula, lumu Wamusege ng’agenda agwa ku ddiba ly’endiga eryali lyanikiddwa mu maka agaali galiraanye amaka ga mwami Wandiga. Ono yalibbawo era n’alyambala olwo n’anyuma n’asinga n’obuliga bwa mwami Wandiga. Ono yakuumira kumpi n’omulyango oguyingira mu kikomera kya mwami Wandiga era obuliga bwe bwali buyingira, naye n’abwegattamu olwo nga toyinza kumwawula ku buliga buli obulala. Akakodyo kano kaamuyamba okukuba omukuumi n’embwa ze ekimmooni era n’ayingira mu maka ge yali yeegombedde ebbanga. Obuliga tebwamuboola era baatigukiranga wamu ng’olowooza nti ne Wamusege kaliga akaali kawedde emirimu. Waayita mbale ng’essaawa y’okujjula etuuka era nga bategeka ekijjulo okwali omwenge omuganda era ne Wamusege yali omu ku beetaba ku kijjulo ekyo. Yalya emmere n’akkutira ddala kubanga yali asabiridde ekintu kino okumala ebbanga eriwera. Yasanyuka nnyo wabula ne yeetenda obutawanika kubanga kyali kimutuusizza ku kirooto kye. We naviirawo ng’ekijjulo kikyagenda mu maaso era nga Wamusege aligita n’okusinga abaana b’awaka. Awo nange we nalabira.